Document ID: 32008R0829

ΚΑΝΟΝΙΣΜΌΣ (ΕΚ) αριθ. 829/2008 ΤΗΣ ΕΠΙΤΡΟΠΉΣ
της 21ης Αυγούστου 2008
σχετικά με παρέκκλιση από τον κανονισμό (ΕΚ) αριθ. 1973/2004 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1782/2003 του Συμβουλίου όσον αφορά την ημερομηνία σποράς ρυζιού το 2008 στην ιταλική περιφέρεια του Piemonte
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001 (1), και ιδίως το άρθρο 145 στοιχείο γ),
Εκτιμώντας τα ακόλουθα:
(1)
Το άρθρο 12 του κανονισμού (ΕΚ) αριθ. 1973/2004 της Επιτροπής, της 29ης Οκτωβρίου 2004, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1782/2003 του Συμβουλίου όσον αφορά τα καθεστώτα στήριξης τα προβλεπόμενα βάσει των τίτλων IV και IVα του εν λόγω κανονισμού και τη χρήση των εκτάσεων γης που προκύπτουν από την παύση καλλιέργειας για την παραγωγή πρώτων υλών (2), προβλέπει ότι, για να είναι επιλέξιμη για την ειδική ενίσχυση για το ρύζι, η δηλούμενη έκταση πρέπει να σπείρεται το αργότερο στις 31 Μαΐου που προηγείται της σχετικής συγκομιδής για όλες τις περιοχές παραγωγής εκτός από την Ισπανία, την Πορτογαλία και τη Γαλλική Γουιάνα, όπου η σπορά επιτρέπεται έως τις 30 Ιουνίου.
(2)
Συνεχείς και καταρρακτώδεις βροχές έπληξαν την ιταλική περιφέρεια του Piemonte από τα μέσα Μαΐου 2008. Λόγω αυτών των δυσμενών καιρικών συνθηκών, οι γεωργοί δεν μπόρεσαν να τηρήσουν την ημερομηνία για τη σπορά ρυζιού έως τις 31 Μαΐου 2008 το αργότερο.
(3)
Είναι συνεπώς σκόπιμο να χορηγηθεί παρέκκλιση από το άρθρο 12 στοιχείο β) του κανονισμού (ΕΚ) αριθ. 1973/2004 και να επιτραπεί στους γεωργούς να σπείρουν ρύζι στις δηλούμενες εκτάσεις που βρίσκονται στην ιταλική περιφέρεια του Piemonte έως τις 30 Ιουνίου 2008 το αργότερο.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης άμεσων ενισχύσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 12 στοιχείο β) του κανονισμού (ΕΚ) αριθ. 1973/2004, για να είναι επιλέξιμη για την ειδική ενίσχυση για το ρύζι το 2008, η δηλούμενη έκταση στην ιταλική περιφέρεια του Piemonte πρέπει να έχει σπαρεί έως τις 30 Ιουνίου 2008 το αργότερο.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 2008.

Labels: 20
17
5
6